**เพอร์เฟคฯ จับมือ เอสซีจี ต่อยอดการสร้างชุมชนสีเขียว**

**ด้วยนวัตกรรมที่อยู่อาศัยเพื่อสิ่งแวดล้อม**

**พร็อพเพอร์ตี้ เพอร์เฟค ร่วมกับ เอสซีจี ขับเคลื่อนนวัตกรรมที่อยู่อาศัยเพื่อสิ่งแวดล้อม สานต่อแนวคิด Green Neighbor ด้วยการใช้วัสดุประหยัดพลังงาน ประหยัดทรัพยากรธรรมชาติ เพื่อการสร้างสิ่งแวดล้อมที่ดีให้กับชุมชนอย่างยั่งยืน**

**นายวสันต์ ศรีรัตนพงษ์ ประธานเจ้าหน้าที่กลุ่มพัฒนาธุรกิจ บริษัท พร็อพเพอร์ตี้ เพอร์เฟค จำกัด (มหาชน)** เปิดเผยว่า “พร็อพเพอร์ตี้ เพอร์เฟค มุ่งพัฒนาโครงการที่อยู่อาศัยที่ให้ความสำคัญกับเรื่องของสภาพแวดล้อม รวมถึงแนวคิดการรักษาสิ่งแวดล้อมมาอย่างต่อเนื่อง ภายใต้แนวคิด Green Neighbor เพราะการดูแลสิ่งแวดล้อมสามารถเริ่มต้นได้จากที่บ้าน โดยเฉพาะการเลือกสรรเทคโนโลยีวัสดุอุปกรณ์ก่อสร้างที่ทันสมัยและเป็นมิตรกับสิ่งแวดล้อม ด้วยการใช้วัสดุและนวัตกรรมที่ได้รับการรับรองฉลาก SCG Green Choice ซึ่งปีที่ผ่านมาช่วยลดการปล่อยก๊าซเรือนกระจกจากกระบวนการผลิตได้ถึง 830 ตัน หรือคิดเป็นปริมาณเทียบเท่าการดูดซับคาร์บอนไดออกไซด์ของต้นไม้จำนวน 69,202 ต้น ตอกย้ำความมุ่งมั่นเพื่อส่งมอบคุณภาพชีวิตที่ดีนำไปสู่การสร้างชุมชนสีเขียวยั่งยืน”

ล่าสุด พร็อพเพอร์ตี้ เพอร์เฟค ได้รับโล่ประกาศเกียรติคุณ Sustainable Leader SCG Green Choice 2022 จาก เอสซีจี สะท้อนถึงความพร้อมร่วมยกระดับมาตรฐานที่อยู่อาศัยและใส่ใจต่อการรักษาสิ่งแวดล้อมอย่างยั่งยืน โดยได้มีการนำวัสดุที่ได้รับการรับรองฉลาก SCG Green Choice มาใช้ในโครงการก่อสร้างตลอดปีที่ผ่านมา ดังนี้

* กระเบื้องหลังคาคอนกรีต คอนกรีตบล็อกประสานปูพื้น รั้วคอนกรีต จากวัสดุรีไซเคิล ลดการใช้ทรัพยากรธรรมชาติทั้งหิน ทราย และซีเมนต์ ได้ 1,004 ตัน
* โครงหลังคาสำเร็จรูป ทำให้ลดการใช้เหล็กได้ 58 ตัน
* กระเบื้องปูพื้นและบุผนังเซรามิก กระเบื้องโมเสก ช่วยลดการใช้น้ำในขั้นตอนการผลิตได้ 80,371 ลิตร
* สุขภัณฑ์และก๊อกน้ำประหยัดน้ำ ลดการใช้น้ำในครัวเรือนได้ 22,148,930 ลิตรต่อปี คิดเป็นมูลค่าประมาณ 94,133 บาท
* นวัตกรรม SCG Active AIRflow ระบบถ่ายเทอากาศและระบายความร้อนช่วยลดอุณหภูมิภายในตัวบ้าน ทำให้ลดการใช้ไฟฟ้าจากการเปิดเครื่องปรับอากาศลงได้อย่างน้อย 10%
* หลังคาระบบโซลาร์ ช่วยประหยัดค่าไฟฟ้าได้เดือนละประมาณ 700-1,900 บาทต่อหลังคาเรือน

**นายชุตินันท์ สิริวสุวัตร B2B Director บริษัท เอสซีจี ดิสทริบิวชั่น จำกัด ในธุรกิจซีเมนต์และผลิตภัณฑ์ก่อสร้าง เอสซีจี** กล่าวว่า“เทรนด์การอยู่อาศัยในอนาคต เน้นไปที่การส่งเสริมให้ทุกคนที่อาศัยในบ้านมีคุณภาพชีวิตที่ดี คือ สะดวก ปลอดภัย ช่วยลดภาระค่าใช้จ่ายพร้อมกับได้ดูแลสิ่งแวดล้อมไปด้วย เอสซีจีจึงมุ่งพัฒนานวัตกรรมเพื่อสิ่งแวดล้อม ผ่านการนำเสนอสินค้าภายใต้ฉลาก SCG Green Choice เพื่อแสดงให้เห็นถึงผลิตภัณฑ์ที่ส่งเสริมให้ผู้อยู่อาศัยมีคุณภาพการอยู่อาศัยที่ดี พร้อมมีส่วนร่วมในการดูแลสิ่งแวดล้อมไปในเวลาเดียวกัน ซึ่งปัจจุบันมีสินค้ากว่า 268 กลุ่มผลิตภัณฑ์และบริการ ครอบคลุมทั้งด้าน การประหยัดทรัพยากรธรรมชาติ ประหยัดพลังงานและลดโลกร้อน รวมไปถึงส่งเสริมสุขอนามัยที่ดี โดยเชื่อมั่นว่าฉลาก SCG Green Choice นี้จะช่วยให้ผู้บริโภคเลือกผลิตภัณฑ์รักษ์โลกง่ายและสะดวกยิ่งขึ้น สอดคล้องกับความต้องการในการอยู่อาศัยได้อย่างครอบคลุม ทั้งนี้ เอสซีจี ตั้งเป้าจะเพิ่มสัดส่วนยอดขายสินค้า SCG Green Choice เป็นสัดส่วน 2 ใน 3 ของยอดขายทั้งหมดภายในปี 2030”

การมอบโล่ประกาศเกียรติคุณ Sustainable Leader SCG Green Choice 2022 แก่ พร็อพเพอร์ตี้ เพอร์เฟค ในครั้งนี้ แสดงให้เห็นถึงการทำงานร่วมกันกับพันธมิตรในการมอบคุณภาพการอยู่อาศัยที่ดีและการใช้สินค้าที่เป็นมิตรกับสิ่งแวดล้อมในปีที่ผ่านมาอย่างต่อเนื่อง และทำให้ผู้อยู่อาศัยสามารถใช้งานได้จริง ถือเป็นส่วนหนึ่งในการดำเนินธุรกิจอย่างยั่งยืนตามแนวทาง ESG 4 Plus ของเอสซีจี ในการส่งเสริมการมีส่วนร่วมกับทุกฝ่ายเพื่อสร้างความยั่งยืนต่อสิ่งแวดล้อม

*ผู้สนใจสามารถติดตามนวัตกรรมและข่าวสารอื่นๆ ของเอสซีจีได้ที่ https://www.scg.com/esg/ https://scgnewschannel.com /Facebook: scgnewschannel / Twitter: @scgnewschannel หรือ Line@: @scgnewschannel*

**\*\*\*\*\*\*\*\*\*\*\*\*\*\*\*\*\*\*\*\*\*\*\***